2001/138/EY: Komission päätös, tehty 9 päivänä helmikuuta 2001, bluetongue-tautiin liittyvien suoja- ja valvontavyöhykkeiden perustamisesta yhteisön alueelle (ETA:n kannalta merkityksellinen teksti) (tiedoksiannettu numerolla K(2001) 340)



Virallinen lehti nro L 050 , 21/02/2001 s. 0017 - 0019



Komission päätös, tehty 9 päivänä helmikuuta 2001, bluetongue-tautiin liittyvien suoja- ja valvontavyöhykkeiden perustamisesta yhteisön alueelle (tiedoksiannettu numerolla K(2001) 340) (Ainoastaan espanjan-, italian-, kreikan- ja ranskankieliset tekstit ovat todistusvoimaiset) (ETA:n kannalta merkityksellinen teksti) (2001/138/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY(1) ja erityisesti sen 8 artiklan 2 ja 3 kohdan, 9 artiklan 1 kohdan c alakohdan ja 12 artiklan, sekä katsoo seuraavaa: (1) Vuonna 2000 todistettuja bluetongue-tautitapauksia ilmoitettiin esiintyvän Ranskassa, Italiassa ja Espanjassa. (2) On tehty päätöksiä estää taudin leviämistä rajoittamalla bluetongue-taudille alttiisiin lajeihin kuuluvien eläinten sekä niiden siemennesteen, munasolujen ja alkioiden siirtoja niiltä näissä kolmessa jäsenvaltiossa sijaitsevilta alueilta, joilla tautia esiintyy. (3) Siirtoja koskevien rajoitusten toteuttamiseksi on tarpeen muodostaa näiden kolmen jäsenvaltion tilanteen mukaiset suoja- ja valvontavyöhykkeet direktiivin 2000/75/EY 8 artiklan 2 kohdan d alakohdan mukaisesti. (4) Kreikassa komission päätöksen 2000/350/EY(2) mukaisesti suoritetun epidemiologisen seurannan tulokset (13000 näytettä) antavat tarkan kuvan tilanteesta, ja niiden perusteella voi päätellä, että virusta on vähäisessä määrin liikkeellä vain tietyillä tarkoin rajatuilla Kreikan alueilla. (5) Kreikka on marraskuusta 1999 alkaen (ministeriön päätös nro 398171, sellaisena kuin se on muutettuna ministeriön päätöksellä nro 331765) toteuttanut kansallisia toimenpiteitä, joilla estetään bluetongue-taudille alttiisiin lajeihin kuuluvien eläinten, niiden siemennesteen, munasolujen ja alkioiden vienti Kreikan koko alueelta yhteisön jäsenvaltioihin ja kolmansiin maihin. (6) Kreikka toteuttaa komission päätöksen 2000/71/EY(3) mukaista erityisseurantaohjelmaa, jolla pyritään toteamaan reaaliaikaisesti mahdolliset maan ulkopuolelta tulevat tautitartunnat. (7) On kuitenkin tarpeen muodostaa Kreikkaan direktiivin 2000/75/EY mukainen suojavyöhyke ja valvontavyöhyke ottaen huomioon käytettävissä olevat epidemiologiset maantieteellisiä ja ilmastollisia tekijöitä koskevat tiedot. (8) On myös otettava huomioon siirtoja koskevien rajoitusten taloudelliset vaikutukset, ja siksi on suositeltavaa määritellä Kreikan koko alue suoja- ja valvontavyöhykkeeksi. (9) Tätä päätöstä tarkastellaan uudelleen viimeistään 1 päivänä helmikuuta 2002 ja erityisesti Kreikassa vallitsevan tilanteen suhteen. (10) Tässä asetuksessa säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Hallintoyksiköt, jotka kuuluvat serotyypin 2 bluetongue-viruksen aiheuttaman taudinpurkauksen johdosta perustettuihin suoja- ja valvontavyöhykkeisiin, luetellaan liitteessä I. Bluetongue-taudille alttiisiin lajeihin kuuluvien elävien eläinten ja niiden siemennesteen, munasolujen ja alkioiden siirrot näiden suoja- ja valvontavyöhykkeiden alueelta kielletään. 2 artikla Hallintoyksiköt, jotka kuuluvat Kreikan epidemiologisen tilanteen johdosta perustettuihin suoja- ja valvontavyöhykkeisiin, luetellaan liitteessä II. Bluetongue-taudille alttiisiin lajeihin kuuluvien elävien eläinten ja niiden siemennesteen, munasolujen ja alkioiden siirrot näiden suoja- ja valvontavöyhykkeiden alueelta kielletään. Kreikka antaa lupia bluetongue-taudille alttiisiin lajeihin kuuluvien elävien eläinten ja niiden siemennesteen, munasolujen ja alkioiden siirtoihin suoja- ja valvontavyöhykkeiden välillä. Tarvittaessa Kreikka kuitenkin asettaa erityisiä eläinten terveyteen liittyviä ehtoja tällaisille tietyistä sen osista tehtäville siirroille. 3 artikla Tätä päätöstä tarkastellaan uudelleen viimeistään 1 päivänä helmikuuta 2002. 4 artikla Kumotaan päätökset 2000/350/EY, 2000/598/EY(4), 2000/685/EY(5), 2000/715/EY(6) ja 2000/734/EY(7). 5 artikla Tämä päätös on osoitettu Ranskalle, Kreikalle, Italialle ja Espanjalle. Tehty Brysselissä 9 päivänä helmikuuta 2001. Komission puolesta David Byrne Komission jäsen (1) EYVL L 327, 22.12.2000, s. 74. (2) EYVL L 124, 25.5.2000, s. 58. (3) EYVL L 24, 29.1.2000, s. 53. (4) EYVL L 253, 7.10.2000, s. 47. (5) EYVL L 283, 9.11.2000, s. 44. (6) EYVL L 290, 17.11.2000, s. 51. (7) EYVL L 295, 23.11.2000, s. 35. LIITE I Suojavyöhyke Ranska: Corse-du-sud, Haute-Corse Espanja: Baleaarit Italia: Sardinia: Cagliari, Nuoro, Sassari, Oristano Sisilia: Agrigento, Caltanissetta, Catania, Enna, Messine, Palermo, Ragusa, Siracusa, Trapani Calabria: Catanzaro, Cosenza, Crotone, Reggio Calabria, Vibo Valentia Basilicata: Matera, Potenza Campania: Salerno Valvontavyöhyke Italia: Campania: Avellino, Benevent, Caserta, Napolia Apulia: Bari, Brindisi, Foggia, Lecce, Tarento LIITE II Suojavyöhyke Seuraavat nomokset: Arta, Evia, Larissa, Lesvos, Magnesia ja Dodekanesia Valvontavyöhyke Nomokset, jotka eivät kuulu suojavyöhykkeeseen.